1.Aplinkybės

Šiame komunikate pristatomas visapusiškas įvairių elektroninės prekybos (toliau – e. prekybos) priemonių rinkinys, kuriuo Komisija siekia sparčiai pašalinti kliūtis tarpvalstybinei internetu vykdomai veiklai Europoje. Tai yra būtina visapusiško bendrosios skaitmeninės rinkos veikimo sąlyga ir padės užtikrinti didesnę vertę ir daugiau internetinių prekių ir paslaugų pasirinkimo galimybių vartotojams ir įmonėms, kartu suteikiant naujų plėtimosi visoje Europoje galimybių įmonėms, visų pirma pradedančiosioms įmonėms. Šiuo priemonių rinkiniu atsižvelgiama į Europos Vadovų Tarybos raginimą imtis veiksmų siekiant pašalinti likusias kliūtis laisvam internetu parduodamų prekių ir paslaugų judėjimui ir spręsti nepagrįstos diskriminacijos dėl geografinės buvimo vietos problemą, taip pat į Komisijai skirtą Europos Parlamento raginimą pašalinti kliūtis e. prekybai, siekiant sukurti tikrą tarpvalstybinės e. prekybos rinką Europoje.

E. prekyba – ekonomikos augimo veiksnys Palyginti su 2013 m., 2014 m. mažmeninės e. prekybos ES vertė padidėjo 13,7 proc. ir iš viso sudarė apie 370 mlrd. EUR. 2000–2014 m. vidutinis metinis ekonomikos augimo rodiklis buvo 22 proc. E. prekybos apyvarta mažmeninės prekybos sektoriuje 2015 m. pasiekė 8 proc. bendros apyvartos – tai rodo, kad reikia išlaikyti šios formos prekybos dinamiškumą ir jos indėlį į ES ekonomikos augimą.

Bendrosios skaitmeninės rinkos (BSR) strategijoje Komisija nustatė keletą sričių, kuriose būtina imtis neatidėliotinų veiksmų siekiant pašalinti kliūtis tarpvalstybinei internetu vykdomai veiklai ir nustatyti tinkamą e. prekybos sistemą. Viena iš pagrindinių priemonių – užtikrinimas, kad vartotojams ir įmonėms, bandantiems Europos Sąjungoje internetu nusipirkti prekių ir paslaugų, nebūtų nepagrįstai taikomos nevienodos sąlygos. Tokia diskriminacija gali pasireikšti apribojimų taikymu atsižvelgiant į pilietybę, gyvenamąją vietą ar geografinę buvimo vietą, o tai prieštarauja pagrindiniams ES principams. Be to, Bendrosios rinkos strategijoje Komisija paskelbė, kad dėdama platesnio masto pastangas sukurti sąžiningesnę bendrąją rinką ji ketina kovoti su visų formų nepagrįstu skirtingų sąlygų taikymu skirtingose valstybėse narėse esantiems pirkėjams, nepriklausomai nuo to, ar skirtingos sąlygos taikomos parduodant tiesiogiai, ar per platinimo kanalus, ir neatsižvelgiant į jų taikymo būdą.

Diskriminacijos prevencija – ne vienintelis kliūčių tarpvalstybinei e. prekybai šalinimo būdas. Todėl BSR strategijoje taip pat pabrėžta būtinybė didinti vartotojų pasitikėjimą tarpvalstybiniu pardavimu internetu, geriau užtikrinant, kad būtų laikomasi esamų taisyklių, ir suteikiant galimybę naudotis įperkamomis ir kokybiškomis tarpvalstybinio siuntų pristatymo paslaugomis. Strategijoje taip pat akcentuota būtinybė mažinti sandorių išlaidas ir kitą naštą, susidarančią dėl sutarčių teisės skirtumų valstybėse narėse, taip pat su PVM susijusią administracinę naštą. Komisijos surinkti įrodymai patvirtino, kad šios problemos yra pagrindiniai spręstini klausimai.

Šiame komunikate pristatomas priemonių rinkinys, kurį sudaro keturi pagrindiniai su bendrąja skaitmenine rinka susiję pasiūlymai, kuriais siekiama padidinti tarpvalstybinės e. prekybos potencialą Europoje:

teisėkūros procedūra priimamo akto dėl nepagrįsto geografinio blokavimo ir kitokių formų diskriminacijos dėl pilietybės, gyvenamosios vietos arba įsisteigimo vietos problemos sprendimo būdų pasiūlymas;

teisėkūros procedūra priimamo akto, kuriuo peržiūrimas Reglamentas dėl bendradarbiavimo vartotojų apsaugos srityje, pasiūlymas;

teisėkūros procedūra priimamo akto (reglamento), kuriuo siūloma siuntų pristatymo srities priemonių, pasiūlymas;

Nesąžiningos komercinės veiklos direktyvos įgyvendinimo ir taikymo gairės.

Komunikate paaiškinama, kaip šie keturi pasiūlymai susiję tarpusavyje ir papildo vienas kitą ir kaip jie siejasi su kitais su bendrąja skaitmenine rinka susijusiais pasiūlymais, itin naudingais e. prekybai, būtent:

dviem – teisėkūros procedūra priimamo akto dėl skaitmeninio turinio teikimo ir teisėkūros procedūra priimamo akto dėl internetinio ir kitokio nuotolinio prekių pardavimo – pasiūlymais, kuriuos Komisija jau priėmė 2015 m. gruodžio mėn.;

būsimais PVM supaprastinimo pasiūlymais, kuriuos numatyta priimti 2016 m. rudenį.

Kai bus priimti, šie pasiūlymai kartu su esamomis taisyklėmis, tokiomis kaip E. komercijos direktyva , vartotojų ir rinkodaros teisės aktai, įskaitant Vartotojų teisių direktyvą, neseniai pertvarkyta duomenų apsaugos sistema ir konkurencijos teisės aktai, sudarys visapusišką sistemą, kuri padės išnaudoti e. prekybos potencialą Europoje tiek vartotojų, tiek įmonių naudai.

Priimdama e. prekybos srities dokumentų rinkinį, Komisija kartu pateikia komunikatą, kuriame pristatomi jos atlikto platformų ir interneto tarpininkų vaidmens nuodugnaus vertinimo rezultatai, ir pasiūlymą peržiūrėti Audiovizualinės žiniasklaidos paslaugų direktyvą (AŽPD). Dėl pirmojo dokumento pasakytina, kad interneto platformos per pastaruosius du dešimtmečius iš esmės pakeitė skaitmeninę ekonomiką ir atlieka svarbų vaidmenį skaitmeninėse vertės grandinėse, kuriomis pagrįsta e. prekyba Europos Sąjungoje. Kad kuo geriau išnaudotų e. prekybos teikiamas galimybes, ES turi sukurti kuo geresnę verslo aplinką interneto pardavėjams ir internetinėms e. prekybos prekyvietėms, kuriomis naudojasi daugelis interneto pardavėjų. Komunikate dėl platformų Komisija pateikia savo vertinimo išvadas ir interneto platformų plėtros Europoje rėmimo politikos koncepciją.

Pasiūlymo peržiūrėti AŽPD tikslas – atnaujinti taisykles, atsižvelgiant į rinkos, vartojimo ir technologijų pokyčius. Pasiūlyme daugiausia dėmesio skiriama AŽPD taikymo sričiai ir taisyklių, taikytinų visiems rinkos dalyviams, visų pirma Europos kūrinių populiarinimo, nepilnamečių apsaugos, kovos su neapykantą kurstančiomis kalbomis ir reklamos taisyklių, pobūdžiui.

2.Visapusiškas ir kompleksiškas e. prekybos skatinimo metodas

Kol kas nėra išnaudojamas visas Europos e. prekybos rinkos potencialas prisidėti prie ekonomikos augimo ir kurti naujų darbo vietų. Kliūtys ir nevienodos taisyklės atbaido įmones nuo tarpvalstybinės prekybos, ir vartotojai neturi galimybės pasinaudoti konkurencingiausiais pasiūlymais ir rinktis iš visų internete teikiamų pasiūlymų.